बिग बासमा सन्दीप
नेपालका युवा सनसनी बलर सन्दीप लामिछानेले अस्ट्रेलियाको बिग बास क्रिकेट लिग खेल्ने भएका छन्  ।  उनलाई मेलबर्न स्टार्सले आउँदो सिजनका लागि लिएको हो  ।
काठमाडौँ — नेपालका युवा सनसनी बलर सन्दीप लामिछानेले अस्ट्रेलियाको बिग बास क्रिकेट लिग खेल्ने भएका छन्  । उनलाई मेलबर्न स्टार्सले आउँदो सिजनका लागि लिएको हो  ।(काठमाडौं)- नेपालका युवा सनसनी बलर सन्दीप लामिछानेले अस्ट्रेलियाको बिग बास क्रिकेट लिग खेल्ने भएका छन् । उनलाई मेलबर्न स्टार्सले आउँदो सिजनका लागि लिएको हो । सन्दीपले कीर्तिमानी रकममा बिग बास खेल्न लागेका हुन् । उनी बिग बास खेल्ने एसोसिएट राष्ट्रकै पहिलो क्रिकेटर हुनेछन् ।१८ वर्षे लेग स्पिनर सन्दीप मेलबर्नबाट दुई सत्रमा खेल्नेछन् । उनी बिग बास खेल्न डिसेम्बर १० मा अस्ट्रेलिया पुग्नेछन् । बंगलादेश प्रिमियर लिग (बीपीएल) मा यसअघि नै अनुबन्धित भइसकेकाले उनी सिलेट सिक्सर्सबाट बीपीएल खेल्न जनवरी १५ मा बंगलादेश आउनेछन् । बीपीएल सकिएपछि उनी फेरि बिग बासका लागि अस्ट्रेलिया फर्कनेछन् ।‘बीपीएलमा खेल्ने भएकाले सन्दीपले बिग बास पूरा खेल्ने छैनन्, त्यसैले पारिश्रमिकबारे सबै टुंगो लागेको छैन, प्रतिम्याचका हिसाबमा वा प्रतियोगिताभरिका लागि पनि हुन सक्छ । तर उनले कम्तीमा ६० हजार डलर पाउने छन्,’ सन्दीपका व्यवस्थापक एवं नेपाली क्रिकेट टोलीका टेक्निकल एनालिस्ट रमन सिवाकोटीले कान्तिपुरसँग भने ।सन्दीपले यसअघि क्यानडामा ग्लोबल टी–२० लिग खेल्दा ४० हजार डलर पाएका थिए । सन्दीपले बिग बासमा पाउन लागेको पारिश्रमिक अहिलेसम्मकै बढी हो । फ्रेन्चाइज लिगमा इन्डियन प्रिमियर लिग (आईपीएल) र बिग बास सबैभन्दा ठूला प्रतियोगिता हुन् । सन्दीपले बिग बासमा खेल्नु आफ्नो सपना रहेको बताउँदै आएका थिए । विश्वकप विजयी अस्ट्रेलियाका कप्तान माइकल क्लार्कले साढे दुई वर्षअघि बोलाएर सन्दीपलाई सिड्नीमा बेस्ट सबर्सबाट ग्रेड क्रिकेट खेल्ने मौका दिएका थिए ।सन्दीपले दिल्ली डेयर डेभिल्सबाट मेमा आईपीएल खेल्दै फ्रेन्चाइज लिगको यात्रा सुरु गरेका थिए । २० हजार डलरमा अनुबन्धित सन्दीपले दिल्लीको अन्तिम ३ खेलमा खेल्दै ५ विकेट लिएर बलियो प्रभाव बनाएका थिए ।फेब्रुअरीमा आईपीएलको अक्सनमा पर्नुअघि नै सन्दीपले बीपीएलमा खेल्ने निश्चित भइसके पनि राष्ट्रिय टोलीबाट खेल्नुपर्दा गत वर्ष खेल्न नपाएकाले यसपटक खेल्न लागेको सिवाकोटीले जनाए ।अफगानिस्तान प्रिमियर लिग (एपीएल) खेलेर सन्दीप २ दिन अघिमात्र नेपाल फर्किएका छन् । उनले शुक्रबारदेखि पोखरामा सुरु हुने पोखरा प्रिमियर लिगमा विराटनगर टाइटन्सबाट खेल्दै छन् । पूर्वराष्ट्रिय खेलाडी पारस लुनियाको स्वामित्वमा रहेको विराटनगरमा सन्दीप मार्की खेलाडी हुन् । विराटनगरले अझै कप्तानबारे खुलाइनसके पनि सन्दीपले नै टोलीको नेतृत्व गर्ने निश्चित जस्तै छ ।नान्गहरबाट सन्दीपले एपीएलमा केवल १ खेल खेलेका थिए, जहाँ उनको पारिश्रमिक १५ हजार डलर थियो । यसअघि उनले क्यारेबियन प्रिमियर लिगमा खेल्दा ५ हजार डलर पाएका थिए । नोभेम्बरमा यूएईको शारजहाँमा हुने टी–१० लिगको सिजन २ मा केरला किङसँग अनुबन्धित सन्दीपले त्यहाँ खेलेपछि ३० हजार डलर पारिश्रमिक पाउने छन् ।